
FORSLAG TIL EUROPA-PARLAMENTETS LOVGIVNINGSMÆSSIGE BESLUTNING
om udkast til Rådets afgørelse om indgåelse på Den Europæiske Unions vegne af protokollen til gennemførelse af fiskeripartnerskabsaftalen mellem Den Demokratiske Republik São Tomé og Príncipe og Det Europæiske Fællesskab (2025-2029)
(11609/2025 – C10‑0246/2025 – 2025/0202(NLE))
(Godkendelse)
Europa-Parlamentet,
–	der henviser til udkast til Rådets afgørelse (11609/2025),
–	der henviser til udkast til protokol til gennemførelse af fiskeripartnerskabsaftalen mellem Den Demokratiske Republik São Tomé og Príncipe og Det Europæiske Fællesskab (2025-2029) (11606/2025),
–	der henviser til den anmodning om godkendelse, som Rådet har forelagt, jf. artikel 43, stk. 2, og artikel 218, stk. 6, andet afsnit, litra a), nr. v), i traktaten om Den Europæiske Unions funktionsmåde (C10‑0246/2025),
–	der henviser til budgetmæssig vurdering fra Budgetudvalget,
–	der henviser til forretningsordenens artikel 107, stk. 1 og 4, og artikel 117, stk. 7,
–	der henviser til udtalelse fra Udviklingsudvalget,
–	der henviser til henstilling fra Fiskeriudvalget (A10‑0000/2025),
1.	godkender indgåelsen af protokollen;
2.	pålægger sin formand at sende Parlamentets holdning til Rådet og Kommissionen samt til medlemsstaternes regeringer og parlamenter og São Tomé og Príncipes regering og parlament.

Introduktion

Den Demokratiske Republik São Tomé og Príncipe er en østat i Guineabugten/Vestafrika. Med en befolkning på ca. 200 000 er det et af de mindste lande i Afrika.

Fiskeri er den vigtigste aktivitet og indtægtskilde for kystsamfundene i São Tomé og Príncipe. Fiskeriet i São Tomé er overvejende af mindre omfang. Industrifiskeriet i São Tomés eksklusive økonomiske zone (EEZ) udøves af tunfiskerfartøjer fra EU og tredjelande. São Tomé-fiskerizonen er en attraktiv zone, idet den udgør en del af migrationsruten for stærkt vandrende arter fra Atlanterhavet. I alt 37 tunfiskerfartøjer har gennemsnitligt opnået fiskerilicens hvert år i perioden 2020-2023, hvoraf 25 fører en EU-medlemsstats flag[footnoteRef:1]. [1:  Europa-Kommissionen: Generaldirektoratet for Maritime Anliggender og Fiskeri, F&S, POSEIDON, Defaux, V. og Caillart, B., "Évaluation rétrospective du Protocole de mise en œuvre de l’accord de partenariat dans le domaine de la pêche entre l’Union européenne et la République de Sao Tomé-et-Principe et prospective d’un éventuel futur protocole" (Retrospektiv evaluering af gennemførelsesprotokollen af fiskeripartnerskabsaftalen mellem Den Europæiske Union og Republikken São Tomé og Príncipe og perspektiverne for en eventuel fremtidig protokol), endelig rapport, Den Europæiske Unions Publikationskontor, 2024, (https://data.europa.eu/doi/10.2771/264668).] 


Fiskerisektoren i São Tomé og Príncipe står over for udfordringer med hensyn til forvaltning, ressourceforvaltning og anvendelse af sektorstøtte inden for rammerne af fiskeripartnerskabsaftalen med Den Europæiske Union. Der er f.eks. problemer med overholdelsen af og rapporteringsforpligtelserne i henhold til ICCAT eller med ansættelsen af søfolk fra São Tomé og Príncipe og observatører på EU-fartøjer. De økonomiske fordele er begrænsede for São Tomé og Príncipe, da EU-flåden er afhængig af havne i nabolandene til landing og forarbejdning af fangster[footnoteRef:2]. [2:  Arbejdsdokument fra Kommissionens tjenestegrene SWD(2024)177 af 12.7.2024 https://eur-lex.europa.eu/legal-content/EN/TXT/PDF/?uri=CELEX:52024SC0177.] 


Den nye protokol

Fiskeripartnerskabsaftalen mellem Den Demokratiske Republik São Tomé og Príncipe og Det Europæiske Fællesskab trådte i kraft den 29. august 2011 og er siden blevet stiltiende fornyet.
Den foregående gennemførelsesprotokol til fiskeripartnerskabsaftalen, der havde en gyldighedsperiode på fem år, trådte i kraft den 19. december 2019 og udløb den 18. december 2024. 
På grundlag af Rådets afgørelse af 10. september 2024 om bemyndigelse til at indlede forhandlinger på Den Europæiske Unions vegne om en ny gennemførelsesprotokol til fiskeripartnerskabsaftalen med São Tomé og Príncipe har Kommissionen ført forhandlinger med São Tomé og Príncipes regering, hvilket førte til den nye protokol 2025-2029. 
Den nye protokol blev paraferet af forhandlerne den 9. april 2025 og undertegnet af parterne den 6. oktober 2025. 
Den nye protokol omfatter en periode på fire år fra datoen for dens midlertidige anvendelse, dvs. fra den dato, hvor den blev undertegnet af parterne (6. oktober 2025).
Protokollen træder i kraft, når begge parter har afsluttet ratifikationen. 
På europæisk side kræver dette Europa-Parlamentets godkendelse.




Den nye protokol skaber fiskerimuligheder for EU-fartøjer i São Tomé og Príncipes farvande på grundlag af den bedste videnskabelige rådgivning og i overensstemmelse med henstillingerne fra Den Internationale Kommission for Bevarelse af Tunfiskebestanden i Atlanterhavet (ICCAT). Denne protokol har til formål at skabe en ajourført ramme, navnlig ved at tage hensyn til prioriteterne i reformen af den fælles fiskeripolitik og internationale standarder.

Fiskerimuligheder
Den nye protokol giver EU-fartøjer mulighed for at fiske ca. 6 500 ton tun og andre vandrende arter om året i São Tomé og Príncipes farvande i overensstemmelse med ICCAT's relevante resolutioner og inden for de grænser, der er fastsat i São Tomé og Príncipes lovgivning.

Protokollen fastsætter fiskerimuligheder for 26 notfartøjer til tunfiskeri (15 for Spanien og 11 for Frankrig) samt 9 langlinefartøjer med flydeline (7 for Spanien og 2 for Portugal). 

Finansielt bidrag

EU's årlige finansielle modydelse beløber sig til 825 000 EUR, herunder 325 000 EUR for adgang til fiskeressourcerne (svarende til en referencemængde på 6 500 ton pr. år for stærkt vandrende arter) og 500 000 EUR til styrkelse af São Tomé og Príncipes kapacitet med hensyn til bæredygtig fiskeriforvaltning, -kontrol og -overvågning samt støtte til ikkeindustrielt fiskeri og lokalsamfund. 

Konklusion 

Den nye protokol styrker samarbejdet mellem EU og São Tomé og Príncipe og fremmer udviklingen af en bæredygtig fiskeripolitik. 

Set fra EU's synspunkt sikrer den nye protokol fortsat adgang til fiskeriområder for EU-flåden, da den nuværende aftale indeholder en klausul, der udelukker fiskeri, der ikke finder sted inden for de rammer, der er fastsat i en protokol, og som hovedsagelig er til gavn for spanske, franske og portugisiske operatører. 

Set fra São Tomé og Príncipes synspunkt vil den sektorstøtte, der er til rådighed, hjælpe São Tomé og Príncipe med at gennemføre sin nationale fiskeristrategi, herunder bekæmpelse af IUU-fiskeri, samtidig med at den bidrager til at fremme anstændige arbejdsvilkår i fiskerisektoren.

Det følger heraf, at denne protokol er i begge parters interesse. 

Ordføreren erklærer på eget ansvar, at hun ikke i sin betænkning har medtaget input fra interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:3], eller fra repræsentanter for offentlige myndigheder i tredjelande, herunder deres diplomatiske missioner og ambassader, som i henhold til artikel 8 i bilag I til forretningsordenen skal angives i dette bilag.  [3:  Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: https://eur-lex.europa.eu/legal-content/DA/TXT/PDF/?uri=CELEX:32021Q0611(01)).] 

